हिंदू हायर सेकेंडरी स्कूल

हिंदू हायर सेकेंडरी स्कूल चैन्नई के त्रिपलीकेन में स्थित दक्षिण भारत के सबसे पुराने माध्यमिक विद्यालयों में से एक है, इसकी स्थापना 1852 में हुई थी। इस स्कूल की स्थापना अंग्रेजी ईस्ट इंडिया कंपनी के द्वारा ऐसे समय में की गई थी जब कई माता-पिता अपने बच्चों को अंग्रेजों द्वारा प्रबंधित और संचालित स्कूलों में भेजने के पक्ष में नहीं थें।

इतिहास
वर्तमान हिंदू हायर सेकेंडरी स्कूल की स्थापना मद्रास के त्रिपलीकेन क्षेत्र में स्थित दो पाठशाला, द्रविड़ पाठशाला और हिंदू बलुरा पाठशाला के विलय के जरिए हुआ था। इन दोनों ही पाठशालाओं में क्रमशः तमिल भाषी लड़कों और तेलुगु भाषी लड़कों को शिक्षा प्रदान की जाती थी। उपलब्ध अभिलेखों से पता चलता है कि यह दोनों विद्यालय 1852 में अलग-अलग प्रबंधन के तहत कार्यरत थें। तमिल स्कूल की शुरुआत 18 विद्यार्थियों के साथ हुई थी और यहाँ पढ़ाए जाने वाले विषय थें कुरल, नैदाथम, नानुल कंडीगई और निगांडू। इसके साथ यहाँ इतिहास, भूगोल और अंकगणित भी पढ़ाया जाता था। साथ ही इच्छुक विद्यार्थियों को अंग्रेजी भी सिखाई जाती थी।

1860 में इन दोनों पाठशालाओं को अंग्रेजी ईस्ट इंडिया कंपनी के द्वारा विलय कर दिया गया और एक नये विद्यालय की स्थापना की गई जिसे त्रिपलीकेन आंध्र द्रविड़ बलुरा पाठशाला नाम दिया गया। आगे चलकर विद्यालय का नाम बदलकर द त्रिपलीकेन एंग्लो-वर्नाक्युलर हाई स्कूल रखा गया। इसके बाद 1897 में स्कूल का नाम दोबारा से बदलकर हिन्दू हाई स्कूल कर दिया गया।

1897 में विद्यालय के परिसर में लाल ईंटों की एक इमारत बनाई गई जिसे वास्तुकार हेनरी इरविन द्वारा डिजाइन किया गया था। इसका आकार अंग्रेजी के एल वर्ण के समान है। परिसर में 40,000 वर्ग फुट में फैले तीन मंजिला इमारत का निर्माण नम्बेरुमल चेट्टी द्वारा किया गया था। समय के साथ निर्मित कई अन्य इमारतों के कारण विद्यालय आज अंग्रेजी वर्णमाला के टी वर्ण के समान दिखाई देती है।

उल्लेखनीय पूर्व छात्र
जी॰ एन॰ बालासुब्रमण्यम्, भारतीय गायक
सुब्रह्मण्यन् चन्द्रशेखर, नोबेल पुरस्कार विजेता खगोल भौतिकीविद्
कमल हासन, भारतीय अभिनेता
एस वी रंगा राव, भारतीय अभिनेता

सन्दर्भ

श्रेणी:विद्यालय
श्रेणी:शिक्षण संस्थान